ડીસેમ્બર મહિનાની શરૂઆતમાં ભારતીય નૌકા દળના વડા એડમિરલ સુનીલ લાંબા નવી દિલ્હીમાં પત્રકારોને મળ્યાં ત્યારે તેમણે ચિંતા વ્યક્ત કરી હતી કે પાકિસ્તાનના ગ્વાદર બંદરે ચીની લશ્કરી જહાજોની હાજરી વધી રહી છે. પીપલ્સ લિબરેશન આર્મીના જહાજો ગ્વાદર બંદરે આવનજાવન કરે તે ચિંતાનું કારણ છે જ, કેમ કે ગ્વાદર બંદર એક વેપારી બંદર છે, નૌકામથક નથી. પણ આ પોર્ટનું ડેવલપમેન્ટ ચીનના ઇશારે થઈ રહ્યું છે તે વાત દુનિયા જાણે છે. ચીન પાકિસ્તાન ઇકોનોમિક કોરિડોર ભાગરૂપે તેનો વિકાસ થઈ રહ્યો છે. પોર્ટનું સંચાલન કરતી કંપનીમાં ચીનની કંપનીઓનો બહુમતી હિસ્સો છે એટલે તેના વેપારી સંચાલનમાં પણ ચીનનું પ્રભુત્વ રહેવાનું છે. આ સંજોગોમાં ચીનના નૌકા દળના જહાજો બંદરે આવનજાવન કરે તેના પર ભારતે નજર રાખવી પડે. એડમિરલ લાંબાએ પત્રકારોને જણાવ્યું હતું કે ભારત સતત નજર રાખે છે અને હિન્દ મહાસાગરમાં ચીની જહાજોની ભાળ લેવા દર 24 કે 48 કલાકે વિમાનોને મોકલવામાં આવે છે. તેમણે જે અંદાજ આપ્યો તે પણ ધ્યાન ખેંચે તેવો છે. 2008થી હિન્દ મહાસાગરમાં ચીનના આઠ યુદ્ધજહાજોની હાજરી નિયમિત બની છે. તેમાંથી ત્રણ આફ્રિકા અને યમન નજીક પાયરસી સામે કામગીરીમાં લાગેલા હોય છે. વર્ષમાં બેએકવાર સબમરીન પણ એસ્કોર્ટ શિપ સાથે અહીં આટો મારી જાય છે.